EL Επίσημη Εφημερίδα της Ευρωπαϊκής Ένωσης C 348/13

Τελική έκθεση του συμβούλου ακροάσεων (1)

Παράγωγα επιτοκίου σε γιεν (YIRD)

(AT.39861)

(2016/C 348/09)

Στις 12 Φεβρουαρίου 2013, η Ευρωπαϊκή Επιτροπή κίνησε διαδικασία δυνάμει του άρθρου 11 παράγραφος 6 του κανονισμού (ΕΚ) αριθ. 1/2003 (2) κατά των UBS AG, UBS Securities Japan Co., Ltd., The Royal Bank of Scotland Group plc, The Royal Bank of Scotland plc, Deutsche Bank Aktiengesellschaft, Citigroup Inc., Citigroup Global Markets Japan Inc., JPMorgan Chase & Co, JPMorgan Chase Bank, National Association, J.P. Morgan Europe Limited, R.P. Martin Holdings Ltd και Martin Brokers (UK) Ltd (εφεξής συλλογικά «τα μέρη της διαδικασίας διευθέτησης»).

Στις 29 Οκτωβρίου 2013, η Ευρωπαϊκή Επιτροπή κίνησε διαδικασία δυνάμει του άρθρου 11 παράγραφος 6 του κανονισμού (ΕΚ) αριθ. 1/2003 κατά των εταιρειών ICAP plc, ICAP Management Services Limited και ICAP New Zealand Limited (εφεξής «ICAP») (3).

Έπειτα από συζητήσεις σχετικά με το ενδεχόμενο διευθέτησης των διαφορών και την υποβολή σχετικών αιτημάτων κατ’ εφαρμογή του άρθρου 10α παράγραφος 2 του κανονισμού (ΕΚ) αριθ. 773/2004 (4), η Ευρωπαϊκή Επιτροπή εξέδωσε κοινοποίηση αιτιάσεων («ΚΑ») στις 29 Οκτωβρίου 2013, με αποδέκτες τα μέρη της διαδικασίας διευθέτησης, στην οποία αναφερόταν ότι τα τελευταία είχαν συμμετάσχει κατά την περίοδο 2007-2010 σε μία ή περισσότερες εκ συνόλου επτά διμερών, διακριτών και χωριστών μεταξύ τους, παραβάσεων του άρθρου 101 της Συνθήκης για τη λειτουργία της Ευρωπαϊκής Ένωσης και του άρθρου 53 της συμφωνίας για τον ΕΟΧ.

Οι επτά διμερείς παραβάσεις αφορούσαν παράγωγα επιτοκίου σε ιαπωνικά γιεν (Yen Interest Rate Derivatives - εφεξής «YIRD»), βάσει του διατραπεζικού επιτοκίου LIBOR σε ιαπωνικά γιεν (εφεξής «JPY LIBOR»), και στην περίπτωση μιας εκ των παραβάσεων, επίσης παράγωγα επιτοκίου σε γιεν βάσει του διατραπεζικού επιτοκίου Euroyen TIBOR. Τα μέρη επεδίωξαν να επηρεάσουν τα επίπεδα του JPY LIBOR και/ή του Euroyen TIBOR μέσω της συζήτησης για την κατεύθυνση ή το επίπεδο ενός ή περισσοτέρων επιτοκίων τα οποία τουλάχιστον μία εκ των τραπεζών όφειλε να υποβάλλει στην Ένωση Βρετανικών Τραπεζών και/ή στην Ένωση Ιαπωνικών Τραπεζών για τον υπολογισμό του JPY LIBOR και/ή του Euroyen TIBOR με στόχο να επηρεάσουν θετικά τις διαπραγματευτικές θέσεις των τραπεζών για παράγωγα που χρησιμοποιούν τα εν λόγω επιτόκια στο πλαίσιο των διακανονισμών τους.

Στις απαντήσεις τους στην κοινοποίηση αιτιάσεων, όλα τα μέρη της διαδικασίας διευθέτησης επιβεβαίωσαν ότι η κοινοποίηση αιτιάσεων αντικατόπτριζε το περιεχόμενο των αιτημάτων διευθέτησης των διαφορών που υπέβαλαν στο πλαίσιο της σχετικής διαδικασίας.

Σύμφωνα με το άρθρο 16 της απόφασης 2011/695/ΕΕ, εξέτασα κατά πόσο το σχέδιο απόφασης που απευθύνθηκε στα μέρη της διαδικασίας διευθέτησης αφορά μόνον αιτιάσεις σχετικά με τις οποίες δόθηκε στα μέρη η δυνατότητα να καταστήσουν γνωστές τις απόψεις τους, και κατέληξα σε θετικό συμπέρασμα επ’ αυτού.

Με βάση τα ανωτέρω, και λαμβάνοντας υπόψη ότι τα μέρη της διαδικασίας διευθέτησης δεν μου υπέβαλαν κανένα αίτημα ούτε εξέφρασαν αντίρρηση (5), θεωρώ ότι έχει τηρηθεί στην παρούσα υπόθεση η αποτελεσματική άσκηση των διαδικαστικών τους δικαιωμάτων.

Βρυξέλλες, 29 Νοεμβρίου 2013. Joos STRAGIER

(1) Σύμφωνα με τα άρθρα 16 και 17 της απόφασης 2011/695/ΕΕ του Προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ L 1 της 4.1.2003, σ. 1).

(3) Η διαδικασία κατά της ICAP είναι ακόμη σε εξέλιξη.

(4) Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της συνθήκης ΕΚ (ΕΕ L 123 της 27.4.2004, σ. 18).

(5) Σύμφωνα με το άρθρο 15 παράγραφος 2 της απόφασης 2011/695/ΕΕ, τα μέρη διαδικασιών σε υποθέσεις συμπράξεων που συμμετέχουν σε διαδικασίες διευθέτησης διαφορών σύμφωνα με το άρθρο 10α του κανονισμού (ΕΚ) αριθ. 773/2004 δύνανται να απευθύνονται στον σύμβουλο ακροάσεων σε οποιοδήποτε στάδιο της διαδικασίας διευθέτησης διαφορών για να εξασφαλίσουν την αποτελεσματική άσκηση των διαδικαστικών τους δικαιωμάτων. Βλέπε επίσης παράγραφο 18 της ανακοίνωσης της Επιτροπής 2008/C-167/01 σχετικά με τη διεξαγωγή διαδικασιών διευθέτησης διαφορών ενόψει της έκδοσης αποφάσεων δυνάμει του άρθρου 7 και του άρθρου 23 του κανονισμού (ΕΚ) αριθ. 1/2003 του Συμβουλίου σε περιπτώσεις συμπράξεων (ΕΕ C 167 της 2.7.2008, σ. 1).